Candidatul AUR pentru Primăria Suceava, Cătălin Axinte, propune un proiect concret pentru deschiderea unui parc industrial în municipiul reședință de județ. „Hristos a înviat! Dragi români, dragi bucovineni, dragi suceveni! În ultimele decenii, Suceava a asistat la o degradare semnificativă a industriei locale.
Dintr-un centru industrial vibrant, cu numeroase întreprinderi și zeci de mii de locuri de muncă, ne-am transformat într-un oraș unde industria aproape că a dispărut complet. Datele arată că, în ultimii 25 de ani, Suceava a pierdut 67.000 de muncitori din sectorul industrial, multe fabrici fiind închise sau demolate. Această situație nu mai poate continua. Trebuie să acționăm acum pentru a revitaliza economia locală și a oferi sucevenilor oportunități de angajare pe măsura potențialului acestui oraș. Ca și candidat la Primăria Sucevei din partea AUR, vă propun un plan ambițios și realist pentru dezvoltarea unui parc industrial modern în Suceava”, a declarat Cătălin Axinte.
El a arătat că parcul industrial ar urma să fie amplasat pe terenurile neutilizate ale primăriei, sau în unele cazuri revalorizând spațiile industriale abandonate. Candidatul AUR a subliniat că acest proiect include facilități moderne, infrastructură de ultimă generație și poate atrage atât investiții locale, cât și străine.
Candidatul AUR explică în mod concret cum va fi înființat parcul industrial din Suceava
Cătălin Axinte a ținut să amintească și câteva din beneficiile funcționării unui parc industrial, el amintind aici în primul rând de crearea de locuri de muncă prin atragerea de companii din diverse sectoare. „Vom genera mii de locuri de muncă, contribuind la reducerea șomajului și la creșterea nivelului de trai. Apoi vorbim de dezvoltarea economică prin investițiile în infrastructură și facilități industriale, care vor stimula economia locală, generând venituri suplimentare pentru bugetul orașului”, a precizat Axinte. El a precizat că existența unui parc industrial va contribui și la o formare profesională mai bună a tinerilor. Pentru aceasta, Cătălin Axinte propune o colaborare cu instituțiile de învățământ, precum Universitatea „Ștefan cel Mare” din Suceava, pentru a pregăti forța de muncă calificată necesară noilor industrii. Candidatul AUR a spus că în calitate de primar va face tot posibilul pentru a atrage în acest parc companii din sectorul tehnologic și de inovație, creând un hub tehnologic care să pună Suceava pe harta centrelor de inovație din România.
Cătălin Axinte a subliniat că pentru ca acest proiect să devină realitate, în calitate de primar va începe cu identificarea terenurilor potrivite, respectiv cartografierea și evaluarea terenurile disponibile, prioritizând reabilitarea zonelor industriale abandonate. „Voi susține parteneriatele public-private, prin încurajarea colaborării cu investitori privați și vom căuta finanțare europeană pentru a sprijini dezvoltarea infrastructurii. De asemenea, avem în vedere oferirea de facilități și stimulente fiscale pentru companiile care decid să investească în parc”, a explicat Cătălin Axinte. El a subliniat că Suceava are un potențial enorm, însă acest potențial trebuie valorificat prin proiecte concrete și printr-o viziune clară asupra viitorului.
Cătălin Axinte a mai spus că înființarea unui parc industrial este doar un prim pas spre reindustrializarea Sucevei și spre crearea unui mediu economic prosper și sustenabil. „Sper să am parte de sprijinul vostru în acest demers important pentru viitorul Sucevei. Așa să ne ajute bunul Dumnezeu”, a transmis Cătălin Axinte.